የታላቁ የኢትዮጵያ ሕዳሴ ግድብ ሩጫ እሁድ ይከናወናል
የታላቁ የኢትዮጵያ ሕዳሴ ግድብ የመሠረት ድንጋይ የተቀመጠበት 6ኛ ዓመትና 41ኛው ዓለም አቀፍ የሴቶች ቀን (ማርች 8) ምክንያት በማደረግ  በመጪው እሁድ በመላ አገሪቱ ታላቅ ሩጫ እንደሚከናወን ተገለጸ፡፡የታላቁ ሕዳሴ ግድብ ግንባታ ሕዝባዊ ተሳትፎ አስተባባሪ ብሔራዊ ምክር ቤት ጽሕፈት ቤት የሕዝብ ግንኙነት ዳይክቶሬት ዳይሬክተር አቶ ኃይሉ አብርሃም ከዋልታ ኢንፎርሜሽን ማዕከል ጋር ባደረጉት ቆይታ እንደገለጹት ከ650 ሺህ በላይ ሰዎችን የሚያሳትፈው የሁለቱ ድርብ በዓላት ሩጫ በመጪው እሁድ ይከናወናል፡፡ሩጫው ከመስቀል አደባባይ ተነስቶ በቡናና ሻይ፣ ገነት ሆቴል፣ ቄራ፣ ጎተራ ማሳለጫ፣ ላንቻ፣ መሿለኪያ አድርጎ መስቀል አደባባይ ይጠናቀቃል፡፡የታላቁ የኢትዮጵያ ሕዳሴ ግድብ እውን መሆን በተለይም ሴቶችን በኢኮኖሚያዊና በማህበራዊ ዘርፎች በከፍተኛ ደረጃ ተጠቃሚ እንደሚያደርጋቸውና አሁን ያለባቸውን ጫና በማቃለል ኑሮአቸውን ለመቀየር የስችላል፡፡ ሩጫውም ለሕዳሴውን ግድብ ሕብረተሰቡ እያከናወነው ያለውን ጠንካራ ተሳትፎና ሀገራዊ መግባባትን ወደ ላቀ ደረጃ ከፍ ለማድረግ የሚደረገው ጥረት ለማገዝ ጉልህ ድርሻ አለው፡፡ ሩጫው ከዚህ አንጻር መደረጉ በአንድ ድንጋይ ሁለት ወፍ እንደማለት ነው ብለዋል አቶ አብርሃም፡፡አቶ አብርሃም አክለውም በሩጫው የሴቶች ክብር፣ ፍቅርና አክብሮት የሚገለጽበት በመሆኑ ሁሉም የህብረተሰብ ክፍል በሩጫው ላይ በመሳተፍ አጋርነቱን ሊያሳይ ይገባል ብለዋል፡፡በአዲስ አበባ ብቻ ከ85ሺህ ሺህ በላይ ዜጎችን በሩጫው ለማሳተፍ የታቀደ ሲሆን በሁሉም ክልሎችና የከተማ መስተዳድሮች ይከናወናል፡፡ ለአብነት ያህልም፡- በትግራይ 12 ከተሞች፣ አማራ 40 ከተሞች፣ በኦሮሚያ 38 በከተሞች ይከናወናል፡፡ሩጫው “ጊዜ የለንም እንሮጣለን ለሕዳሴ ግድባችን እንቆጥባለን!” የሚል መርህን ያነገበ እንደሆነም ተመልክቷል፡፡ከየካቲት 20 ጀምሮም ለታላቁ ሕዳሴ ግድብ ግንባታ የሚሆን የቦንድ ሽያጭ የገቢ ማሰባሰቢያ ፕሮግራምም እየተከናወነ እንደሆነ ተገልጿል፡፡እስካሁን ከሕብረሰተሰቡ የሚጠበቀው ከ12 ነጥብ 4 እስከ 12 ነጥብ 6 በመቶ የግንባታ ወጪ ከ70 በመቶ በላይ ወይም 9 ነጥብ 4 ቢሊየን ብር በላይ ማሰባሰብ ተችሏል፡፡የታላቁ ሕዳሴ ግድብ ግንባታ 58 በመቶ ተከናውኗል፡፡የታላቁ የኢትዮጵያ ሕዳሴ ግድብ የመሠረት ድንጋይ የተቀመጠበት 6ኛ ዓመት “ታላቁ ሕዳሴ ግድባችን የሀገራችን ሕብር ዜማ የሕዳሴያችን ማማ” በሚል መሪ ቃል እንደሚከበር ዋልታ ኢንፎርሜሽን ማዕከል ዘግቧል፡፡